## Odluka o izmjenama Odluke o dodjeli koncesije za crpljenje termalnih voda Specijalnoj bolnici za medicinsku rehabilitaciju Lipik

### NN 31/2011 (16.3.2011.), Odluka o izmjenama Odluke o dodjeli koncesije za crpljenje termalnih voda Specijalnoj bolnici za medicinsku rehabilitaciju Lipik

VLADA REPUBLIKE HRVATSKE

680

Na temelju članka 145. stavka 2. točke 2. i članka 144. stavka 3. Zakona o vodama (»Narodne novine«, br. 107/95 i 150/2005), a u svezi s člankom 251. Zakona o vodama (»Narodne novine«, broj 153/2009), Vlada Republike Hrvatske je na sjednici održanoj 3. ožujka 2011. godine donijela

ODLUKU

O IZMJENAMA ODLUKE O DODJELI KONCESIJE ZA CRPLJENJE TERMALNIH VODA SPECIJALNOJ BOLNICI ZA MEDICINSKU REHABILITACIJU LIPIK

I.

U Odluci o dodjeli koncesije za crpljenje termalnih voda Specijalnoj bolnici za medicinsku rehabilitaciju Lipik (»Narodne novine«, broj 39/98), točka II. mijenja se i glasi:

»Termalne vode koje su predmet ove Odluke crpit će se iz bunara B-4A, na k.č. br. 1157/1 k.o. Lipik (k.č.br.1. u zemljišno-knjižnom odjelu Pakrac, k.o. Lipik, zk. uložak 30), u količini od najviše 4 l/s, odnosno u količini od najviše 54.000 m3/godišnje, sukladno Zakonu o vodama (»Narodne novine«, br. 107/95 i 150/2005), posebnim propisima donesenim na temelju toga Zakona, te sukladno vodopravnim uvjetima Hrvatskih voda, Vodnogospodarskog odjela za vodno područje sliva Save, Zagreb, klase: 325-03/97-02/0064, urbroja: 374-21-3-08-17, od 28. listopada 2008. godine.«.

II.

U točki IV. stavak 1. mijenja se i glasi:

»Korisnik koncesije će plaćati godišnju naknadu za koncesiju prema količini iskorištene vode, u visini od 10% naknade za korištenje takvih voda, što se plaća prema Zakonu o financiranju vodnog gospodarstva (»Narodne novine«, br. 107/95, 19/96, 88/98 i 150/2005) za godinu u kojoj je zaključen Ugovor o koncesiji.«.

III.

Za povećanu količinu zahvaćanja termalnih voda Korisnik koncesije dužan je platiti jednokratnu naknadu za koncesiju.

Sukladno članku 11. stavku 1. točki 3. Uredbe o uvjetima i postupku za dodjelu koncesija na vodama i javnom vodnom dobru (»Narodne novine«, br. 99/96 i 11/98), jednokratna naknada ne može biti manja od trostrukog iznosa godišnje naknade prema količini vode za koju se dodjeljuje koncesija. Tako određena jednokratna naknada za koncesiju za povećanu količinu zahvaćanja voda iznosi 144.000,00 (slovima: stočetrdesetčetiritisuće) kuna.

Jednokratnu naknadu za koncesiju iz prethodnog stavka Korisnik koncesije dužan je platiti prije potpisivanja Dodatka I. Ugovora o koncesiji, a dokaz o uplati predočiti Davatelju koncesije pri potpisu istoga.

IV.

Na temelju ove Odluke sukladno članku 146. stavku 4. Zakona o vodama (»Narodne novine«, br. 107/95 i 150/2005), Ministarstvo regionalnog razvoja, šumarstva i vodnoga gospodarstva sklopit će s Korisnikom koncesije Dodatak I. Ugovoru o koncesiji.

Ako Korisnik koncesije u roku od 60 (šezdeset) dana od dana primitka ove Odluke ne potpiše Dodatak I. Ugovoru o koncesiji, gubi sva prava određena ovom Odlukom.

V.

Ova Odluka stupa na snagu danom donošenja, a objavit će se u »Narodnim novinama«.

Klasa: 325-01/98-01/12

Urbroj: 5030125-11-1

Zagreb, 3. ožujka 2011.

Predsjednica
Jadranka Kosor, dipl. iur., v. r.

Odluka, NN 31/2011-680